ORDE do 22 de xuño de 2005 pola que se clasifica como de interese social a Fundación Deporte en Lalín.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 30/06/2005

Visto o expediente de clasificación da Fundación Deporte en Lalín, con domicilio en Lalín (Pontevedra).
Supostos de feito:
1. A fundación formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación Deporte en Lalín foi constituída en escritura pública outorgada en Lalín (Pontevedra) o día un de marzo de dous mil cinco, ante o notario Victorino Gutiérrez Aller, co número trescentos seis do seu protocolo, por José Crespo Iglesias en representación do Concello de Lalín, e José Ramón González López, en representación da Asociación de Empresarios do Deza. Esta escritura foi rectificada por outra posterior outorgada en Lalín o trinta de maio de dous mil cinco ante o mesmo notario, con número de protocolo oitocentos once.
3. A fundación ten como obxecto, segundo establece o artigo seis dos estatutos, promover a acti
vidade deportiva dentro do Concello de Lalín. O padroado terá plena liberdade para determinar a actividade da fundación, dentro dos seus fins, cara a aqueles obxectivos concretos que, a xuízo daquel, sexan os máis adecuados ou convenientes en cada momento.
4. O padroado da fundación estará integrado por José Crespo Iglesias como presidente, Ramiro Ruibal Fuentes como vicepresidente, Manuel María González Aller como secretario, e por José Antonio González González, Rocío García Eiras, Francisco Xavier Vilariño Taboada e José Ramón González López, como vogais.
5. A comisión integrada polos secretarios xerais de todas as consellerías eleva ao conselleiro da Presidencia, Relacións Institucionais e Administración Pública proposta de clasificación como de interese social da Fundación Deporte en Lalín, dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o regulamento de organización e funcionamento do protectorado das fundacións de interese galego, procede a súa clasificación como de interese social e a súa adscrición á Consellería de Familia, Xuventude, Deporte e Voluntariado.
Fundamentos de dereito:
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/92, do 18 de xuño, polo que se aproba o regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á Consellería correspondente, que exercerá plenamente o protectorado sobre ela.
3. En vista do que antecede, pódense considerar cumpridas al finalidades tanto legais como regulamentarias establecidas para o caso, de acordo coa proposta realizada pola comisión de secretarios xerais na súa reunión do día 21 de xuño de 2005.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e a Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de interese social a Fundación Deporte en Lalín, adscribíndoa á Consellería de Familia, Xuventude, Deporte e Voluntariado que exercerá plenamente o protectorado sobre ela.
Santiago de Compostela, 22 de xuño de 2005.
Jaime Pita Varela
Conselleiro da Presidencia, Relacións
Institucionais e Administración Pública
CONSELLERÍA DE POLÍTICA TERRITORIAL, OBRAS PÚBLICAS
E VIVENDA